گُش ئے اے اِشک زیکّین اِنت
ھمینچو نوک ءُ پُربال اِنت
ھمینچو درد آزات اِنت
گُش ئے من زی ترا دیستہ ءُ مرچی بال رودینتہ
گُش ئے مں درین شِنگینتہ ءُ گوات ءِ لنکُکاں گون اِنت
مں رنگیناں تئی رنگ ءَ
گُش ئے بچکند ءِ آدینک اِنت من ءَ چار اِیت، مں بچکندآں
گُش ئے دُنیا تئی اَکسے، منی چم ّءِ تہ ءَ درَتکہ
مں ھر چُنت اَچ ترا گِستا وت ءَ چاراں، ترا گِنداں
گُش ئے من پُکّی آں برپ ءِ رِچاناں اَنچو بے باراں
گُش ئے دل چاتے، آپ کپتہ ھمے زوتاں
منی ھوشام ئِے نَمبینتہ
گُش ئے من ترمپ ترمپ ءَ آپ بُوان آں
جُڑانی پُٹّھاں گون آں
گُش ئے وشبو نوں بچکند اَنت
ءُ زیمل ساہ کشّنت
زندگی سازے
گُش ئے ھر کس تئی آواز ءَ گپ ءَ اِنت
گُش ئے من نوک اِشتاپ آں
شَپاں پانَگ بئیگ لوٹ آں
من ءَ لبزانی ڈُکّال اِنت
ھمینچو گوں ترا گپ ھست
نزاناں چے گُشگ لوٹ آں
گُش ئے من نوک بے چاڑ آں
نہ لوٹ آں ھچ کَسے نیاداں
مں بَس گوں تو بئیگ لوٹ آں
گُش ئے من ھورک آں اَنچو کہ دُنیایے تہ ءَ دار آں
گُش ئے من سَرجم آں اَنچو کہ جند ءَ ھم نہ واہ آں
تو اَنچو نوک وَدّان ئے
گُش ئے من زی ترا دیستہ ءُ مرچی زند برَھدار اِنت
گُش ئے ھچّی زمین ءُ آزمان ءَ پَشت نہ کپتہ
تو تھنائے مں تھناآں
آ وَشّی زی پَدا اَتکہ
مں زند ءَ دوست داران آں
مں جند ءَ دوست داران آں
مھلب نسیر